'n Konstantynseswaelstert (of Constantine's swallowtail soos dit in Engels bekend staan), is 'n vlinder, Papilio constantinus en behoort tot die familie van riddervlinders (Papilionidae). Dit kom in Afrika suid van die Sahara voor, insluitend Kongo, Demokratiese Republiek van die Kongo, Ethiopië, Somalië, Kenia, Tanzanië, Malawi, Zambië, Mosambiek, Zimbabwe, Botswana, eSwatini en Suid-Afrika waar dit in Limpopo, Mpumalanga, Noordwes, Gauteng en in die noorde van KwaZulu-Natal voorkom. Dit word hoofsaaklik in rypvrye savanne en woudgebiede aangetref. Dit word gewoonlik aangetref vanaf seevlak tot ongeveer 1200 m bo seevlak. Daar is 'n enkele rekord van Rubeho waar dit by 1950 m bo seevlak aangetref is. Albei geslagte hou daarvan om by modderige plekke te vergader. Hulle vlieg laag en ewekansig, gewoonlik 1 tot 2 m bo die grond, met gereelde besoeke aan blomme. Die voorvlerke is donkerbruin of swart. Daar 'n ketting van geel kolle aan die buitekant en in die middel van die vlerk en 'n paar geel kolle aan die voorkant van die vlerk.